Na osnovu člana 22. Odluke o organizaciji Gradske uprave grada Sombora ( " Službeni list Grada Sombora " , br. 04/08 , 11/10 , 14/10-dr. odluka , 12/12 , 5/13 i 11/16 ) Načelnik Gradske uprave Grada Sombora dana 04. 10. 2016. godine donosi Pravilnik o video nadzoru Gradske uprave Grada Sombora
Pravilnik je objavljen u " Službenom listu grada Sombora " , br. 24/2016 od 6. 10. 2016. godine , a stupio je na snagu 4. 10. 2016.
Predmet Pravilnika
Član 1.
Ovim pravilnikom uređuju se procedure i način sprovođenja video nadzora , snimanja i čuvanja video snimaka i dokumentacije u zgradi Gradske uprave grada Sombora , Trg cara Uroša br. 1 ( u daljem tekstu : Gradska uprava ) .
Ovaj pravilnik se primenjuje na sva imenovana , izabrana , postavljena i zaposlena lica , honorarno angažovane radnike i lica koja rade na održavanju higijene i obezbeđenja gradske uprave .
Postojanje ovog Pravilnika garantuje postojanje video nadzora , njegovog snimanja i dokumentovanja .
Pojam video nadzora
Član 2.
Video nadzor podrazumeva posmatranje uživo ili posmatranje snimljenog materijala sa kamera koje je odobrio Načelnik gradske uprave grada Sombora ( u daljem tekstu : Načelnik ) , a služi za povećanje bezbednosti lica iz člana 1. stav 2. ovog pravilnika , imovine gradske uprave i kao pomoć za poboljšanje primene Kodeksa poslovnog ponašanja i poslovne etike zaposlenih u gradskoj upravi grada Sombora ( u daljem tekstu : Kodeks ) .
Svrha video nadziranja kao pomoć za poboljšanje primene Kodeksa jeste kontrola zaposlenih u pridržavanju odredbi Kodeksa i eventualno unapređenje procesa rada , te stoga ovlašćeno lice može iskoristiti video materijal prikupljen nadzorom da pokrene disciplinski postupak protiv zaposlenog , ili ga opomene na nedostatke koji su uočeni u radu .
Načelnik , zamenik načelnika i rukovodilac unutrašnje organizacione jedinice Gradske uprave ne može koristiti materijal nastao u toku video nadzora da bi zastrašivao zaposlene , da bi ih uznemiravao , diskriminisao ili na bilo koji način ulazio u njihovu intimu i prikupljao podatke o privatnom životu .
Gradska uprava je dužna da obezbedi potreban broj kamera za svrhu određenu stavom 1. ovog člana .
Član 3.
Video nadzor iz člana 2. ovog Pravilnika podrazumeva nadzor nad :
- ulaskom i izlaskom u gradsku upravu ,
- portirnicom ,
- hodnicima ,
- atrijumom i zadnjim dvorištem gradske uprave ,
- prijemnom kancelarijom i pisarnicom gradske uprave .
Video nadzor unutrašnjosti kancelarijskog prostora i toaleta nije dozvoljen .
Automatsko praćenje kretanja zaposlenog nije dozvoljeno ( osim u situaciji kada se svrha video nadzora ne može uspešno postići nadziranjem samo jednog mesta ) .
Tajni video nadzor nije dozvoljen .
Izuzetno , tajni video nadzor je dozvoljen radi istraživanja mogućeg izvršenja krivičnog dela , odnosno drugog činjenja zaposlenog koje uzrokuje značajnu štetu gradskoj upravi .
Član 4.
Gradska uprava je dužna da na vidnom mestu istakne obaveštenje da je prostor gradske uprave pod video nadzorom .
Sve kamere i monitori za video nadzor moraju na snimcima obezbediti podatke o datumu , vremenu snimanja i broju kamere .
Načelnik može izdati dozvolu za korišćenje privremeno postavljenih kamera za video nadzor za potrebe video nadzora za specijalne događaje koji zahtevaju dodatne mere opreza ili sigurnosti .
Snimanje video nadzora
Član 5.
Video zapis se skladišti i prenosi u skladu sa primenjivom tehnologijom , a u smislu da se obezbedi sigurnost i zaštita podataka .
Video zapis i dokumentacija o neprekidnom snimanju čuva se u izvornom obliku najmanje 6 meseci , od dana snimanja , a po nalogu Načelnika , ili u slučaju postojanja krivičnog ili prekršajnog postupka , nepoštovanja opštih i pojedinačnih akata organa Grada i duže , a potom se brišu .
Video zapis i dokumentacija se moraju čuvati do okončanja postupaka , izricanja pravosnažnih presuda i isteka prava žalbe .
Bilo kakva obrada snimljenog video materijala je strogo zabranjena .
Video zapis i dokumentacija o neprekidnom snimanju predstavlja internu dokumentaciju gradske uprave , i mora imati oznaku POVERLjIVO .
Podaci dobijeni video nadzorom moraju da se obrađuju i koriste za postizanje svoje svrhe .
Za druge svrhe mogu se koristiti samo gde je to neophodno radi sprečavanja opasnosti za javnu bezbednost i za gonjenje krivičnih dela .
Bezbednost sistema za čuvanje materijala
Član 6.
Gradska uprava je dužna da obezbedi kontrolisani pristup opremi za video nadzor .
Načelnik ili zamenik načelnika , imenuje jednog ili više administratora koji imaju ovlašćenje za rukovanje video materijalom i dokumentacijom .
Načelnik ili zamenik načelnika je dužan da vodi posebnu evidenciju o licima koja su ovlašćena za rukovanje dokumentacijom i materijalom .
Prava pristupa
Član 7.
Pravo pristupa video nadzoru u realnom vremenu i posmatranju snimljenog materijala sa kamera imaju Načelnik , zamenik načelnika ili lice koje Načelnik ovlasti .
Izuzetno , Načelnik može određenim licima , za određene slučajeve , da odobri stalni pristup u realnom vremenu određenim kamerama za video nadzor .
Imenovano , izabrano , postavljeno ili zaposleno lice , uz prethodno odobrenje Načelnika može pristupiti snimljenom video zapisu .
Zahtev za pristup snimljenom video materijalu podnosi se u pisanoj formi uz obrazloženje opravdanosti pristupa .
Načelnik odnosno zamenik načelnika je dužan da vodi evidenciju o vremenu i trajanju dozvoljenog pristupa video nadzoru od strane lica iz stava 3. ovog člana .
Sistem video nadzora koji se koristi za vršenje video nadzora mora biti zaštićen od pristupa neovlašćenih lica .
Kvar na sistemu
Član 8.
O svakom kvaru na tehničkim sredstvima za video nadzor u gradskoj upravi , administrator je dužan da obavesti Načelnika odmah , a najkasnije u roku od 24 sata od momenta evidencija kvara .
Član 9.
Svako uništavanje , pokušaj uništavanja ili onesposobljavanja opreme za video nadzor podleže primeni Kodeksa kojim se štiti imovina , ili može biti prijavljeno organima reda i bezbednosti .
Završne odredbe
Član 10.
Ovaj pravilnik stupa na snagu danom donošenja i ima se objaviti u " Službenom listu Grada Sombora " .
Rs-Apv
Broj : 31 - 202/2016-IV
Dana : 04. 10. 2016. god.
Sombor
Gradska Uprava
Načelnik Gradske Uprave ,
Helena Roksandić Musulin